ASEFA คาดผลงานโตต่อเนื่อง หลังตุนแบ็กล็อกแน่น 2.2 พันลบ. ลุยผนึกพันธมิตรขยายธุรกิจเต็มสูบ
ASEFA คาดผลงานโตต่อเนื่อง หลังตุนแบ็กล็อกแน่น 2.2 พันลบ. ลุยผนึกพันธมิตรขยายธุรกิจเต็มสูบ
15 พ.ย. 2561

นายวิชัย สุนทรวุฒิกุล กรรมการบริหาร บริษัท อาซีฟา จำกัด (มหาชน) หรือ ASEFA เปิดเผยว่า แนวโน้มผลการดำเนินงานของบริษัทคาดว่ายังเติบโตต่อเนื่อง โดยปัจจุบันมีมูลค่างานที่รอรับรู้รายได้ (Backlog) กว่า 2.2 พันล้านบาท ขณะเดียวกันยังมีงานอื่นที่เกี่ยวข้องกับการดำเนินธุรกิจอยู่ในระหว่างรอการประมูลหลายโครงการ ซึ่งบริษัทก็มีความพร้อมที่จะร่วมประมูลด้วย
สำหรับแนวโน้มผลการดำเนินงานในปี 2562 นายวิชัย กล่าวว่า บริษัทตั้งเป้าหมายเติบโต โดยได้รับแรงขับเคลื่อนหลักจากการเติบโตของเศรษฐกิจ รวมทั้งนโยบายของภาครัฐที่จะช่วยสนับสนุนการ ลงทุนในประทศ เช่น โครงการลงทุนเขตเศรษฐกิจพิเศษภาคตะวันออก หรืออีอีซี การส่งเสริมพลังงาน ทดแทนและอุปกรณ์เพื่อการอนุรักษ์พลังงาน จะเป็นส่วนสำคัญที่ทำให้ธุรกิจที่เกี่ยวข้องกับระบบไฟฟ้าขยายตัวต่อเนื่อง รวมทั้งโครงการลงทุนโครงสร้างพื้นฐานขนาดใหญ่ ซึ่งจะมีส่วนสำคัญผลักดันให้รายได้ของบริษัทเติบโตอย่างต่อเนื่อง
นอกจากนี้ นายวิชัย กล่าวต่อว่า ผลการดำเนินงานไตรมาส 3/61 บริษัทฯ และบริษัทย่อยมีกำไรสุทธิเท่ากับ 85.33 ล้านบาท เพิ่มขึ้น 24.93% จากช่วงเดียวกันของปีก่อน ที่มีกำไรสุทธิ 68.30 ล้านบาท โดยมีอัตรากำไรขั้นต้นปรับเพิ่มขึ้น 2.54 % จากงวดเดียวกันของปีก่อน จากการผลิตอุปกรณ์ระบบไฟฟ้า 60% การจัดจำหน่าย 15% และงานบริการ 25%
ส่วนผลการดำเนินงานงวด 9 เดือนของปี 2561 บริษัทฯ มีกำไรสุทธิ 191.03 ล้านบาท ลดลง 0.67% ซึ่งใกล้เคียงกับช่วงเดียวกันของปีก่อน ที่มีกำไรสุทธิ 192.32 ล้านบาท
อย่างไรก็ดี บริษัทฯ ยังคงดำเนินธุรกิจตามแผนงานระยะยาว โดยการขยายธุรกิจที่เกี่ยวข้องกับความสามารถหลักขององค์กร มุ่งเน้นที่การนำเสนอเป็นโซลูชั่น และการบริการอย่างครบวงจร โดยทำงานและลงทุนร่วมกับพันธมิตรใหม่ๆ เพื่อขยายโอกาสในธุรกิจต่อไป